El conflicte laboral a l'escorxador Le Porc Gourmet té visos d'agafar un camí de no retorn. La propietat de l'empresa, el Grupo Jorge, ja estudia un pla per tancar les dues plantes que té a Catalunya, a Santa Eugènia de Berga (Osona) i a Mollerussa (Pla d'Urgell), a més d'altres de derivats. Una decisió que afectaria les més de mil persones que hi treballen i que l'empresa sospesa "per la situació d'inestabilitat laboral que viu a Catalunya".

Segons ha pogut saber El Món, aquest dilluns la direcció de l'empresa i els seus assessors han començat a posar negre sobre blanc la clausura de les plantes i el seu trasllat fora de Catalunya. Fonts de la direcció de l'escorxador, en declaracions a El Món, no amaguen que la decisió està motivada per "la inseguretat" que genera "la situació d'inestabilitat del sector". En aquest sentit, fonts de l'empresa admeten que "estan cansats" de "l'actuació de l'administració contra l'empresa" a través de "contínues inspeccions de treball". "Ara per ara creiem que és millor marxar", asseguren les mateixes fonts.

La problemàtica a Le Porc Gourmet va esclatar de manera notòria a partir del febrer de 2017, quan la Inspecció de Treball va obrir un expedient per investigar si l'escorxador cometia frau a la Seguretat Social a través de contractacions irregulars d'autònoms per mitjà de falses cooperatives, la majoria de treballadors estrangers. Un inspecció que s'emmarcava en les contínues denúncies de Càrnies en Lluita, un col·lectiu que feia temps que denunciava la precarietat del sector carni i el traspàs de treballadors a cooperatives d'altres comunitats autònomes per tal que no se'ls apliquès la Llei Catalana.

Les diferents inspeccions de treball al centre de Santa Eugènia de Berga han anat sempre acompanyades d'un ampli dispositiu policial. El conflicte ha anat pujant de to, amb l'escomesa de sindicats i l'administració que ha animat a plantejar la seva marxa de Catalunya.

El Grupo Jorge va facturar a l'anterior exercici un total de 870 milions d'euros, exporta a 75 països i dóna feina a 1.000 entre les dues plantes que té a Catalunya. La planta de Santa Eugènia escorxa uns 13.000 porcs al dia. L'any 2017 va comprar Càrnies Solà, a Mollerussa, escorxador que va convertir en The Fortune Pig. Tot i la recent inversió, el Grup podria tenir coll avall la seva marxa.